KIRJALLINEN KYSYMYS E-2362/01 esittäjä(t): Amalia Sartori (PPE-DE), Stefano Zappalà (PPE-DE),Raffaele Lombardo (PPE-DE), Mario Mauro (PPE-DE), Renato Brunetta (PPE-DE)ja Mario Mantovani (PPE-DE) komissiolle. Polyeteenijätteen kierrätys.



Virallinen lehti nro 115 E , 16/05/2002 s. 0064 - 0065



KIRJALLINEN KYSYMYS E-2362/01 esittäjä(t): Amalia Sartori (PPE-DE), Stefano Zappalà (PPE-DE),Raffaele Lombardo (PPE-DE), Mario Mauro (PPE-DE), Renato Brunetta (PPE-DE)ja Mario Mantovani (PPE-DE) komissiolle (6. elokuuta 2001) Aihe: Polyeteenijätteen kierrätys Italiassa on säädöksen 22/97 48 artiklan nojalla asetettu pakolliseksi yhtymien perustaminen polyeteenijätteiden kierrättämiseksi. Tämän artiklan 9 kohdassa määritellään, että kaikkien niiden, joilla on toimistaan johtuen hallussaan polyeteenijätteitä, on toimitettava ne näihin yhtymiin. Consorzio Polieco perustettiin tämän artiklan perusteella. Sen säännösten mukaan raaka-aineena käytettävän polyeteenin ja polyeteenituotteiden valmistajien on suoritettava markkinoille tuomaansa valmistemäärään suhteutettu maksuosuus tähän yhtymään. Kyseinen säädös ja Poliecon toiminta ovat kuitenkin alusta alkaen herättäneet suuria epäilyksiä ja epätietoisuutta, sillä lainsäädäntö ja Consorzion perussääntö ja sitä koskevat säännökset muodostavat epäjohdonmukaisten säännösten kokonaisuuden, joka on vaikea panna täytäntöön. Tämän vuoksi suurin osa polyeteenituotteita valmistavista yrityksistä ei noudata näitä säännöksiä. Italian parlamentti on kuitenkin hyväksynyt lain 93/01 sanktiojärjestelmästä, jota sovelletaan, jos toimijat eivät noudata säädöksen 22/97 48 artiklan mukaista velvoitetta liittyä yhtymään tai jos ne eivät suorita maksuosuuttaan. Näin on vahvistettu yhtymän totalitaarinen ja monopolistinen luonne polyeteenituotteiden kierrätyksessä. Yhteisön viimeisimmän ympäristölainsäädäntöä koskevan oikeuskäytännön mukaan (komission päätös, annettu 20. huhtikuuta 2001, asia DSD, C(2001)1006 ja komission päätös, annettu 15. kesäkuuta 2001, asia Eco-Emballages, C(2001)1611) jätteidenkeräysyhtymät eivät saa olla monopoliasemassa, yritysten on voitava valita erilaisten keräysjärjestelmien välillä ja maksua ei voida vaatia, jos vastineeksi ei toimiteta palvelua. Ei vaikuta siltä, että näitä periaatteita olisi noudatettu Consorzio Poliecon perustavissa säädöksissä, mikä on räikeässä ristiriidassa EY:n perustamissopimuksen kanssa (29, 30 ja 82 artikla ja asetus ETY 259/93)(1). Koska yhteisön lainsäädännön kanssa ristiriidassa olevat säännökset on kumottava takautuvasti (ks. Euroopan yhteisöjen tuomioistuimen 12. heinäkuuta 1973 antama tuomio asiassa 70/72), voisiko komissio ilmoittaa seuraavat asiat: 1. Mihin toimiin se itse aikoo ryhtyä ja mihin toimiin se aikoo kehottaa Italian hallitusta säädöksen 22/97 48 artiklan muuttamiseksi? 2. Voiko se kehottaa Italian hallitusta tekemään esitutkimuksen hallitsevan markkina-aseman väärinkäytöstä Poliecon tapauksessa? (1) EYVL L 30, 6.2.1993, s. 1. Mario Montin komission puolesta antamayhteinen vastauskirjallisiin kysymyksiin E-2359/01 ja E-2362/01 (29. lokakuuta 2001) Käytettävissään olevien tietojen perusteella komissio ei tässä vaiheessa pysty ottamaan kantaa siihen, onko kuvailtu järjestelmä yhteensopiva yhteisön oikeuden kanssa. Komissio on kuitenkin hiljattain saanut tähän liittyvän kantelun, jota se tutkii parhaillaan. Arvioitaessa yhteisön sääntöjen noudattamista on hyödyllistä erottaa toisistaan yhtäältä lainsäädännölliset puitteet ja toisaalta yritysten toiminta näissä puitteissa. Jäsenvaltioiden velvollisuus on antaa lainsäädäntöä, joka noudattaa yhteisön oikeutta. Komission yleisperiaatteena on varmistaa, että sisämarkkinat ja kilpailu toimivat kunnolla samalla kun noudatetaan lainsäädännössä asetettua tavoitetta korkeatasoisesta ympäristönsuojelusta. Asioissa DSD ja Eco-Emballages tehdyt päätökset koskivat käytettyjen myyntipakkausten kierrätysjärjestelmää ylläpitävien yritysten tekemiä sopimuksia ja toimintaa. Komissio on pyrkinyt varmistamaan, että nykyiset toimijat eivät estä kilpailua. Komissio totesi tutkimiensa markkinoiden osalta, että nykyiset toimijat eivät saisi asettaa perusteettomia yksinoikeusehtoja eivätkä muita perusteettomia pakkokeinoja, jotka estävät kilpailijoita pääsemästä markkinoille. Saadakseen paremman käsityksen parlamentin jäsenten kuvailemasta tilanteesta komissio ottaa yhteyttä Italian viranomaisiin (ml. Italian kilpailuviranomainen) ilmoittaakseen näille parlamentin jäsenten esittämistä kysymyksistä ja saadakseen viranomaisten alustavat kommentit asiasta.